Nomal 50km spöter simmer denn z'Invercargill iigfahre, wo's einisch meh en Campingplatz vo üsere Chette "top10″ ghaa hät. z'Fuul zum sälber choche, hämer üs denn vo de Schalterdame / Betriiberi vo dem Campingplatz es Restaurant empfehle lah. Sie hät denn churzerhand eis gseit, womer sogar abgholt wird, und also ned mal meh sälber muen fahre - das isch üs natürli sehr entgägecho, so  lang wie de Tag scho gsii isch. Mir sind denn 20min ewäg imene Restaurant mit em Name "The Cabbage Tree" go ässe und nachher - mit seehr vollem Mage - wieder heibbracht worde (das isch ned sälbstverständlich, well ja Hostel wo Gratis-Shuttle vom Airport händ - Alice Springs - eim zwar gratis abholed, aber für d'Rückfahrt soviel verlanged dass mer d'Hiifahrt eigentli doch au zahlt..)